Eerste e-tol-uitspraak gelewer | Maroela Media
Die Suid-Afrikaanse Nasionale Padagentskap (Sanral) meen die hofuitspraak waarvolgens 'n skuldvonnis verkry is teen 'n maatskappy vir uitstaande tolgeld, skep 'n presedent vir toekomstige sake. Die Organisasie Teen Belastingmisbruik (Outa) meen dit is egter nie die geval nie.
Moneyweb berig Sanral het in die hooggeregshof in Pretoria 'n skuldvonnis van R436 407,57 plus rente teen 'n beslote korporasie (BK) in Alberton verkry.
Vusi Mona, woordvoerder van Sanral, het in 'n verklaring gesê hulle beskou die uitspraak as 'n presedent en meen dit beteken motoriste en maatskappye wat nie hul e-tolrekeninge betaal nie kan nou hof toe gesleep word.
"Ons is vol vertroue dat die verstekvonnis in ons guns oortuigend vir ander howe sal wees wanneer daar besluit moet word op daaropvolgende gevalle. Ons doen 'n beroep op voertuigeienaars om vir e-tolskyfies te registreer en hul rekeninge gereeld te vereffen," het Mona gesê.
Wayne Duvenage, voorsitter van Outa, wat al jare lank 'n veldtog teen e-tol voer, meen egter die hofuitspraak het niks te doen met die wettigheid van e-tol nie en dat dit ook nie 'n presedent skep nie.
"Dit is net 'n uitspraak teen iemand wat versuim het om 'n kennisgewing te gee om hulself te verdedig nadat 'n dagvaarding van niebetaling uitgereik is. Ons het kontak gemaak met die verweerder en hulle beweer hulle het nooit die dagvaarding ontvang nie en het derhalwe nie 'n kennisgewing uitgereik om hulself te verdedig nie."
Volgens Duvenage is die BK tans in 'n vrywillige likwidasieproses en gaan Sanral sukkel om hul geld te kry. "Sanral het verlede jaar omtrent 6 000 dagvaardings uitgereik en ons het kennis gegee dat ons alle Outa-lede hierteen sal verdedig.
"Hoewel Sanral binne hul regte beweeg om op te tree teen diegene wat nie kennisgewing gegee het om hulself te verdedig nie, sien ons hierdie spesifieke aksie as nog 'n goedkoop hou en daad van intimidasie wat bedoel is om die publiek te probeer dwing om hul e-tolskuld te vereffen."
Volgens Duvenage hoop Outa om vanjaar nog die lank beloofde toetssaak te voer. "Sanral se pogings om verstekvonnisse te kry is gevaarlik aangesien hulle onskuldige mense in armoede of likwidasie kan dwing terwyl die kans groot is dat daar in die toekoms 'n uitspraak sal wees dat die e-tolstelsel ongrondwetlik is."
Minister appelleer oor Valke-hoof
Ek glo Wayne Duvenage is reg dat 'n verstekvonnis, waartydens meriete nie geargumenteer is nie, hoegenaamd geen regspresedent skep nie. Dit mag verder sinvol wees om in te gaan op die verweerder se verklaring dat hul geen dagvaardiging ontvang het nie – wat dan die verstekvonnis onder verdenking sou plaas.
Sanral sal enige ding probeer om hulself te verryk maak nie saak of hul hul eie kinders is armoede dompel nie. Mens wil nie beledigend raak nie, maar ai gebruik jou verstand God het dit verniet vir jou gegee.
Ek begin geduld verloor met hierdie hele boksemdaais en ek sluit OUTA hier in by die groep wat my warm onder die kraag het. Hierdie hele lomp, belaglik-duur e-tol elektronika-stelsel is in SA gestort deur 'n Europese maatskappy wat moes rondspring soos 'n kat op warm sink nadat 'n projek in hulle eie land na groot openbare teenkanting post-implementering geskrap moes word juis vanweë die relatiewe hoë koste. Hoekom vat dit ons so lank om dieselfde resultaat te bereik?
Ek verstaan nie wat is dan verkeerd met OUTA nie, jy stem mos saam met hulle dat die etol stelsel belaglik is? Hulle beveg dit mos van die begin af in die hof. Wat het jy gedoen om die etol te beveg, behalwe om nie te betaal nie?
Ek SAL NIE aan korruptes daardie geld oorhqndig nie, dit is my morele plig om nie die korruptes verder te finansier nie.